A 25 éves jubileum alkalmából a következő gondolatok jutottak az eszembe:

Az egyházi intézménnyé válástól 23 éven keresztül járt ebbe az iskolába gyermekem; hol egy, hol kettő, hol pedig egyszerre három is. A 23 év alatt magam is fiatal , sokgyermekes anyából sokunokás nagymamává értem. Átgondolva az itt eltöltött időszakot a következő mondás jutott az eszembe:

„Jobb egy szál gyertyát gyújtani, mint szidni a sötétséget.”

A meggyújtott gyertyánál három dolog fénylik fel az iskola profiljából.

A térségben az iskola zeneoktatásának sokáig kiemelkedő szerepe volt. Nívós kórusmunka folyt a zenetagozat megszűntetése után is Margó néni vezetésével (pl: Kodály: Karácsonyi pásztortánc fuvola kísérettel). Később Gyenese Ágnes újra fellendítette a többszólamú együtténeklést (pl.: Selmeczy: Milleniumi óda). A gyermekek által nagyon kedvelt Continental Singers együttes feldolgozásai is megjelentek a repertoárban. Ebben az időben indult újra a népdaléneklési versenyekre való felkészítés. Megyei és országos díjakat hoztak a növendékek. Talán ez is hozzájárult ahhoz, hogy két legkisebb gyermekem a zenei pályát választotta.

A másik gyertya fénye a vizuális nevelésre világít rá. Vida Dezső bácsi legendás rajzszakkörét az alsós tanítók, majd a felsős tanárok sikerrel folytatták. A számtalan megyei és országos díj kedvet csinált sok tanulónak a kézműveskedésre. Három legnagyobb gyermekem díjazott rajza is díszítette a budapesti Tömő utcai kápolnát. Ki tudja, a két fotós fiam első művészi indíttatását nem innen szerezte –e?

A harmadik gyertya a legfontosabb profilt domborítja ki: a lelki nevelést. A sok színvonalas, vallási témájú műsor, előadás, verseny, kiállítás a szülők és gyermeke számára egyaránt felejthetetlen. Gondolok itt a tanulók által előadott Tékozló fiú, Szent Imre élete, Balassi műsor stb-ra, de a meghívott vendégekre is, mint pl.: Ivancsits Tamás, Gável testvérek, Barlay atya stb… Először a nagyböjti, majd az őszi zarándoklatok, az ünnepek előtti gyónási és lelkigyakorlatos lehetőségek megérintettek jónéhány embert. Érdekes színfolt volt a nigériai Ágoston atya vagy a szalézi Péter atya. Az adventi, Szent Imre napi, anyák napi műsorok mindig kiemelkedőek voltak.

A tanárok méltó köszöntését a pedagógus napokon sikerült megvalósítani a szülők összefogásával. A tanító nénik búcsúztatása a 4. osztály végén, illetve a nyolcadikos tanárbúcsúztatók magas színvonala szintén jóleső érzéssel tölt el.

Végezetül mit is kívánjak a 25 éves iskolának?

* Hogy szülessen sok gyermek az országban, akinek iskolára van szüksége.
* Hogy legyen sok olyan szülő, akinek fontos a katolikus nevelés.
* Hogy akadjon mindig olyan tanár, aki szívesen közvetíti a keresztény értékeket .
* És leginkább azt, amit mindnyájunknak kívánok: hogy ebben az egyre inkább kiismerhetetlen és talmi értékeket csillogtató világban „*egy se vesszen el közülünk, és egykor együtt örvendezzünk a boldog Örökkévalóságban egyesülve*.” Amen.

Szentgyörgyváry Tamásné Rónaszéki Katalin